毛滂
广鉴大师观上人为灵芝数百众故乞从檀施乞米
灵芝有良田，岁比万户侯。
平生有力耕，以德作耡耰。
不许仓箱丰，但知钵盂秋。
木鱼一呼饭，千屐如水流。
灵芝道亦然，饱汝即罢休。
但忧汝易饱，未饱非所忧。
后生真可畏，见此观此丘。
昔常为我民，今乃从我游。
得道於灵芝，胸中罗珍羞。
岂特求自饱，将副馁者求。
裹钵忽何之，西风送轻舟。
处处灵芝田，多稼如云浮。
初以非种种，今当不收收。
谁施复谁乞，大块同一沤。
姑且置是事，吾言亦谬悠。
羡观一身轻，翛然逐飞鸥。